S-32/2019

Mál þetta, sem var tekið til dóms 10. maí 2019, höfðaði lögreglustjórinn á höfuðborgarsvæðinu með ákæru 15. janúar 2019 á hendur B-kk-þgf Þ-kk-þgf G-kk-þgf, kt. 000000-0000, [...]; ,,fyrir eftirtalin umferðarlagabrot í Hafnarfirði á árinu 2018 með því að hafa:

I

Að kvöldi mánudagsins 22. janúar ekið bifreiðinni [...] sviptur ökurétti og undir áhrifum áfengis (vínandamagn í blóði 1,97 ‰) um Hjallabraut uns aksturinn var stöðvaður í bifreiðastæði við Hjallabraut 39.

II

Að kvöldi miðvikudagsins 21. mars ekið sömu bifreið sviptur ökurétti og undir áhrifum áfengis (vínandamagn í blóði 2,30 ‰) um Hjallabraut uns aksturinn var stöðvaður í bifreiðastæði við Hjallabraut 39.

III

Mánudaginn 28. maí ekið sömu bifreið sviptur ökurétti um Reykjavíkurveg og Fjarðargötu uns aksturinn var stöðvaður á Fjarðargötu við Lækjargötu.

IV

Að kvöldi föstudagsins 8. júní ekið sömu bifreið sviptur ökurétti og undir áhrifum áfengis (vínandamagn í blóði 2,71 ‰) um Reykjavíkurveg við 10/11 uns aksturinn var stöðvaður skömmu síðar.

V

Miðvikudaginn 20. júní ekið sömu bifreið sviptur ökurétti um um Hjallabraut uns aksturinn var stöðvaður i bifreiðastæði við Hjallabraut 37.

Teljast brot í öllum liðum varða við 1. mgr. 48. gr., og brot í liðum I, II og IV auk þess við 1. sbr. 3. mgr. 45. gr., allt sbr. 1. mgr. 100. gr. umferðalaga nr. 50/1987. Þess er krafist að ákærði verði dæmdur til refsingar, til greiðslu alls sakarkostnaðar og til að sæta sviptingu ökuréttar skv. 101. og 102. gr. laga nr. 50/1987, sbr. 25. og 26. gr. laga nr. 44/1993, sbr. 18. gr. laga nr. 66/2006.“

Af hálfu ákærða er krafist vægustu refsingar sem lög leyfa. Þá gerir verjandi kröfu um hæfilega þóknun sér til handa.

Við fyrirtöku málsins 10. maí 2019 kom ákærði fyrir dóm og játaði sök. Í ljósi játningar ákærða var farið með málið samkvæmt 164. gr. laga nr. 88/2008 um meðferð sakamála. Var málið því tekið til dóms án frekari sönnunarfærslu eftir að sækjanda og verjanda ákærða hafði verið gefinn kostur á að tjá sig um lagaatriði máls og ákvörðun viðurlaga.

Ákærði hefur skýlaust játað sök í málinu. Að mati dómsins samrýmist játning hans framkomnum gögnum. Brot ákærða teljast því sönnuð og eru réttilega heimfærð til refsiákvæða í ákæru.

Ákærði er fæddur [...] og á að baki sakaferil sem nær aftur til 2011 samkvæmt framlögðu sakavottorði. Með sektargerð lögreglustjóra 18. janúar 2011 samþykkti ákærði greiðslu sektar að fjárhæð 160.000 krónur og að sæta sviptingu ökuréttar í 18 mánuði fyrir akstur undir áhrifum áfengis 12. desember 2010, en þá var ákærði 17 ára gamall. Ákærði gekkst undir sektargerð lögreglustjóra 7. júní 2012 þess efnis að ákærði samþykkti greiðslu 60.000 króna sektar fyrir akstur sviptur ökurétti. Ákærði gekkst undir sektargerð lögreglustjóra 8. september 2016 vegna aksturs undir áhrifum áfengis og án þess að hafa ökuskírteini meðferðis og samþykkti greiðslu 165.000 króna sektar og sviptingu ökuréttar í 18 mánuði. Ákærði gekkst undir sektargerð lögreglustjóra 16. desember 2016 þess efnis að ákærði samþykkti greiðslu 280.000 króna sektar og að sæta sviptingu ökuréttar í þrjú og hálft ár fyrir akstur sviptur ökurétti og undir áhrifum áfengis 27. september 2016.

Samkvæmt framangreindu um sakaferil ákærða, og að brotum hans virtum, sbr. 77. gr. almennra hegningarlaga nr. 19/1940, þykir refsing hans réttilega ákveðin fangelsi í fjóra mánuði.

Með vísan til framangreinds ber, í samræmi við kröfugerð ákæruvalds og með vísan til 101. gr. og 102. gr. umferðarlaga nr. 50/1987, að svipta ákærða ökurétti ævilangt frá birtingu dóms þessa að telja.

Samkvæmt 1. mgr. 235. gr. laga nr. 88/2008 um meðferð sakamála verður ákærða gert að greiða sakarkostnað málsins sem, samkvæmt framlögðu yfirliti sækjanda um slíkan kostnað og með stoð í öðrum gögnum málsins, nemur samtals 72.765 krónum. Þá greiði ákærði þóknun skipaðs verjanda síns, G-kk-ef S-x-x R-kk-ef lögmanns, sem þykir hæfilega ákveðin 126.480 krónur að meðtöldum virðisaukaskatti.

M-kvk-nf H-kvk-nf H-kvk-nf, aðstoðarmaður dómara, kveður upp dóm þennan.

DÓMSORÐ:

Ákærði, B-kk-nf Þ-kk-nf G-kk-nf, sæti fangelsi í fjóra mánuði.

Ákærði er sviptur ökurétti ævilangt frá birtingu dóms þessa að telja.

Ákærði greiði 199.245 krónur í sakarkostnað, þar með talda þóknun skipaðs verjanda síns, G-kk-ef S-x-x R-kk-ef lögmanns, 126.480 krónur að meðtöldum virðisaukaskatti.

M-kvk-nf H-kvk-nf H-kvk-nf